CELEX: 32019D0292
Language: el
Date: 2019-02-12 00:00:00
Title: Απόφαση (ΕΕ) 2019/292 του Συμβουλίου, της 12ης Φεβρουαρίου 2019, σχετικά με την εξουσιοδότηση κοινοποίησης διαβαθμισμένων πληροφοριών της ΕΕ σε τρίτα κράτη και διεθνείς οργανισμούς

20.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 48/20
               
            
         ΑΠΟΦΑΣΗ (ΕΕ) 2019/292 ΤΟΥ ΣΥΜΒΟΥΛΙΟΥ
         της 12ης Φεβρουαρίου 2019
         σχετικά με την εξουσιοδότηση κοινοποίησης διαβαθμισμένων πληροφοριών της ΕΕ σε τρίτα κράτη και διεθνείς οργανισμούς
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη την απόφαση 2013/488/ΕΕ του Συμβουλίου, της 23ης Σεπτεμβρίου 2013 για τους κανόνες ασφαλείας για την προστασία διαβαθμισμένων πληροφοριών της ΕΕ (1), και ιδίως το άρθρο 13 και το παράρτημα VI αυτής,
         Εκτιμώντας τα ακόλουθα:
         
                     (1)
                  
                  
                     Η Ευρωπαϊκή Ένωση συνάπτει συμφωνίες σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών με τρίτα κράτη και διεθνείς οργανισμούς.
                  
               
                     (2)
                  
                  
                     Ο γενικός γραμματέας του Συμβουλίου μπορεί, εξ ονόματος της Γενικής Γραμματείας του Συμβουλίου, να συνάπτει διοικητικούς διακανονισμούς με τρίτα κράτη και διεθνείς οργανισμούς σχετικά με τις διαδικασίες ασφάλειας για την ανταλλαγή διαβαθμισμένων πληροφοριών.
                  
               
                     (3)
                  
                  
                     Σύμφωνα με το παράρτημα VI, παράγραφος 37 της απόφασης 2013/488/ΕΕ, το Συμβούλιο λαμβάνει απόφαση να εξουσιοδοτήσει τον Γενικό Γραμματέα να κοινοποιήσει διαβαθμισμένες πληροφορίες της ΕΕ σε τρίτα κράτη ή διεθνείς οργανισμούς δυνάμει συμφωνιών σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών ή διοικητικών διακανονισμών σχετικά με διαδικασίες ασφαλείας για την ανταλλαγή διαβαθμισμένων πληροφοριών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Όπου ισχύει μια συμφωνία σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών («συμφωνία για την ασφάλεια των πληροφοριών») μεταξύ της Ένωσης και τρίτου κράτους ή διεθνούς οργανισμού και σύμφωνα με την απόφαση 2013/488/ΕΕ, ο γενικός γραμματέας του Συμβουλίου εξουσιοδοτείται να κοινοποιεί, σύμφωνα με την αρχή της συγκατάθεσης του φορέα προέλευσης των πληροφοριών, στο εν λόγω τρίτο κράτος ή διεθνή οργανισμό διαβαθμισμένες πληροφορίες της ΕΕ που εμπίπτουν στο πεδίο εφαρμογής της συμφωνίας για την ασφάλεια των πληροφοριών μέχρι το επίπεδο που καθορίζεται από την Επιτροπή Ασφαλείας του Συμβουλίου σύμφωνα με το παράρτημα VI παράγραφος 11 της απόφασης 2013/488/ΕΕ. Η απόφαση για την κοινοποίηση διαβαθμισμένων πληροφοριών ΕΕ σε τρίτο κράτος ή διεθνή οργανισμό βάσει συμφωνίας για την ασφάλεια των πληροφοριών λαμβάνεται από τον Γενικό Γραμματέα για κάθε περίπτωση χωριστά.
            
            
               2.   Όπου, μετά από έγκριση του Συμβουλίου και σύμφωνα με την απόφαση 2013/488/ΕΕ, ο γενικός γραμματέας του Συμβουλίου έχει συνάψει διοικητικό διακανονισμό σχετικά με διαδικασίες ασφαλείας για την ανταλλαγή διαβαθμισμένων πληροφοριών («διοικητικός διακανονισμός») με τρίτο κράτος ή διεθνή οργανισμό, ο ίδιος εξουσιοδοτείται να κοινοποιεί, σύμφωνα με την αρχή της συγκατάθεσης του φορέα προέλευσης των πληροφοριών, στο εν λόγω τρίτο κράτος ή διεθνή οργανισμό διαβαθμισμένες πληροφορίες της ΕΕ που εμπίπτουν στο πεδίο εφαρμογής του και μέχρι το επίπεδο που ορίζει ο διοικητικός διακανονισμός. Η απόφαση για την κοινοποίηση διαβαθμισμένων πληροφοριών ΕΕ σε τρίτο κράτος ή διεθνή οργανισμό βάσει διοικητικού διακανονισμού λαμβάνεται από τον Γενικό Γραμματέα για κάθε περίπτωση χωριστά.
            
            
               3.   Ο γενικός γραμματέας του Συμβουλίου δύναται να μεταβιβάζει την αρμοδιότητα των παραγράφων 1 και 2 σε ανώτατα στελέχη της Γενικής Γραμματείας του Συμβουλίου.
            
         
         
            Άρθρο 2
            Η παρούσα απόφαση καταργεί και αντικαθιστά τις ακόλουθες αποφάσεις:
            
                        1)
                     
                     
                        Απόφαση του Συμβουλίου, της 20ής Ιουνίου 2011, σχετικά με την κοινοποίηση πληροφοριών βάσει μόνιμων συμφωνιών με τρίτα κράτη ή διεθνείς οργανισμούς σχετικά με τις διαδικασίες ασφάλειας για την ανταλλαγή διαβαθμισμένων πληροφοριών.
                     
                  
                        2)
                     
                     
                        Απόφαση του Συμβουλίου, της 20ής Ιουνίου 2011, σχετικά με την κοινοποίηση πληροφοριών βάσει διοικητικών διακανονισμών με διεθνείς οργανισμούς σχετικά με τις διαδικασίες ασφάλειας για την ανταλλαγή διαβαθμισμένων πληροφοριών.
                     
                  
         
            Άρθρο 3
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 12 Φεβρουαρίου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  ΕΕ L 274 της 15.10.2013, σ. 1.